**Dėl ROKIŠKIO RAJONO SAVIVALDYBĖS NEFORMALIOJO VAIKŲ ŠVIETIMO IR JO TEIKĖJŲ VEIKLOS KOKYBĖS UŽTIKRINIMO TVARKOS APRAŠO PATVIRTINIMO**

2020 m. vasario 27 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 6 straipsnio 8 punktu, 18 straipsnio 1 dalimi, Lietuvos Respublikos švietimo įstatymo 37 straipsnio 6 dalimi ir Lietuvos Respublikos švietimo ir mokslo ministro 2019 m. kovo 28 d. įsakymo Nr. V-342 „Dėl Neformaliojo vaikų švietimo ir jo teikėjų veiklos kokybės užtikrinimo metodikos patvirtinimo“ 3 punktu, Rokiškio rajono savivaldybės taryba n u s p r e n d ž i a:

1. Patvirtinti Rokiškio rajono savivaldybės neformaliojo vaikų švietimo ir jo teikėjų veiklos kokybės užtikrinimo tvarkos aprašą (pridedama).

2. Pripažinti netekusiu galios Rokiškio rajono savivaldybės tarybos 2013 m. rugsėjo 27 d. sprendimą Nr. TS-12.216 „Dėl Rokiškio rajono savivaldybės neformaliojo vaikų švietimo mokyklų išorinio vertinimo tvarkos aprašo patvirtinimo“.

Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Danutė Kniazytė

Rokiškio rajono savivaldybės tarybai

**TEIKIAMO SPRENDIMO PROJEKTO** „**Dėl ROKIŠKIO RAJONO SAVIVALDYBĖS NEFORMALIOJO VAIKŲ ŠVIETIMO IR JO TEIKĖJŲ VEIKLOS KOKYBĖS UŽTIKRINIMO TVARKOS APRAŠO PATVIRTINIMO**“

AIŠKINAMASIS RAŠTAS

**Parengto sprendimo projekto tikslai ir uždaviniai.**

Sprendimo projektu siūloma patvirtinti Neformaliojo vaikų švietimo (toliau – NVŠ) ir jo teikėjų veiklos kokybės užtikrinimo tvarkos aprašą (toliau – Aprašas), siekiant nustatyti neformaliojo vaikų švietimo ir formalųjį švietimą papildančio ugdymo mokyklų ir kitų neformaliojo vaikų švietimo teikėjų (įstaigų, įmonių, laisvųjų mokytojų, organizacijų ar jų padalinių) (toliau – NVŠ teikėjai) veiklos įsivertinimo ir veiklos vertinimo sampratą, metodiką, išorinio vertinimo organizavimą ir vykdymą.

**Šiuo metu esantis teisinis reglamentavimas.** Lietuvos Respublikos švietimo įstatymas, Neformaliojo vaikų švietimo ir jo teikėjų veiklos kokybės užtikrinimo metodika, patvirtinta Lietuvos Respublikos švietimo ir mokslo ministro 2019 m. kovo 28 d. įsakymu Nr. V-342.

**Sprendimo projekto esmė.**

Pagal Lietuvos Respublikos švietimo įstatymo 37 straipsnio 6 dalį „Neformaliojo švietimo mokyklų veiklos išorinio vertinimo tvarką nustato savivaldybės mokyklos savininko teises ir pareigas įgyvendinanti institucija“ (taryba).

NVŠ teikėjų veiklos vertinimas / įsivertinimas – naudingas procesas: suteikia teikėjui galimybę girdėti vaikų, tėvų, kolektyvo ir vertintojų nuomonę, atkreipia dėmesį į ugdymo proceso kokybę ir nuteikia pozityviems pokyčiams.

**Galimos pasekmės, priėmus siūlomą tarybos sprendimo projektą:**

**teigiamos** – bus laikomasi teisės aktuose nustatytų nuostatų;

**neigiamos** – nebus.

**Kokia sprendimo projekto nauda Rokiškio rajono gyventojams.** Padidės neformaliojo vaikų švietimo ir formalųjį švietimą papildančio ugdymo mokyklų ir kitų neformaliojo vaikų švietimo teikėjų (įstaigų, įmonių, laisvųjų mokytojų, organizacijų ar jų padalinių) veiklos kokybė ir rajono gyventojų vaikai gaus kokybiškesnes paslaugas.

**Finansavimo šaltiniai ir lėšų poreikis**. Išoriniam vertinimui organizuoti ir vykdyti bus reikalingos savivaldybės biudžeto lėšos (1 mokyklos išorės vertinimas – iki 600 eurų).

**Suderinamumas su Lietuvos Respublikos galiojančiais teisės norminiais aktais.** Projektas neprieštarauja galiojantiems teisės aktams.

Švietimo, kultūros ir sporto skyriaus vyriausioji specialistė Danutė Kniazytė

PATVIRTINTA

Rokiškio rajono savivaldybės

tarybos 2020 m. vasario 28 d.

sprendimu Nr.

**ROKIŠKIO RAJONO SAVIVALDYBĖS NEFORMALIOJO VAIKŲ ŠVIETIMO IR JO TEIKĖJŲ VEIKLOS KOKYBĖS UŽTIKRINIMO TVARKOS APRAŠAS**

I SKYRIUS

BENDROSIOS NUOSTATOS

1. Rokiškio rajono savivaldybės (toliau – Savivaldybė) neformaliojo vaikų švietimo ir jo teikėjų kokybės užtikrinimo tvarkos aprašo (toliau – Tvarkos aprašas) paskirtis – nustatyti neformaliojo vaikų švietimo ir formalųjį švietimą papildančio ugdymo mokyklų ir kitų neformaliojo vaikų švietimo teikėjų (įstaigų, įmonių, laisvųjų mokytojų, organizacijų ar jų padalinių) (toliau – NVŠ teikėjai) veiklos įsivertinimo ir veiklos vertinimo sampratą, metodiką, išorinio vertinimo organizavimą ir vykdymą.

2. Tvarkos aprašas apima šiuos neformaliojo vaikų švietimo (toliau – NVŠ) kokybės užtikrinimo elementus: NVŠ stebėseną, veiklos įsivertinimą ir išorinį vertinimą bei tyrimus.

3. Šiame Tvarkos apraše apibrėžtos nuostatos privalomos neformaliojo vaikų švietimo ir formalųjį švietimą papildančio ugdymo mokykloms. Kiti NVŠ teikėjai išoriniame vertinime gali dalyvauti jiems patiems pageidaujant.

**II SKYRIUS**

**NEFORMALIOJO VAIKŲ ŠVIETIMO STEBĖSENA**

4. NVŠ stebėsenos vykdymu siekiama:

4.1. nustatyti NVŠ būklę, analizuoti, planuoti jos kaitą, vertinti vykdomų priemonių įtaką NVŠ tikslams ir švietimo strateginiams tikslams pasiekti, planuoti galimas intervencijas NVŠ kokybei gerinti;

4.2. padėti NVŠ teikėjams užtikrinti neformaliojo vaikų švietimo programų kokybę (toliau – NVŠ programos), didinti jų įvairovę, dalyvaujančių vaikų skaičių ir prieinamumą.

5. NVŠ stebėsena vykdoma nacionaliniu ir savivaldybės lygmenimis pagal Tvarkos aprašo 1 priedą. NVŠ rodikliai vertinami kiekvienų metų spalio 1 d. ir kovo 1 d. Remiamasi Atviros informavimo ir konsultavimo sistemos (toliau ‒ AIKOS), Švietimo valdymo informacinės sistemos (toliau – ŠVIS), apklausų ir tyrimų duomenimis.

6. NVŠ teikėjai iki kiekvienų metų rugsėjo 30 d. ir iki vasario 28 d. suveda duomenis į Mokinių registrą, Kvalifikacijos tobulinimo programų ir renginių registrą (toliau – KTPRR), Švietimo valdymo informacinę sistemą pagal Tvarkos aprašo 1 priedą.

**III SKYRIUS**

**NVŠ teikėjų veiklos įsivertinimAS ir išoriniS vertinimAS**

7. Įsivertinimas ir išorinis vertinimas vykdomas šiose srityse:

7.1. ugdymo pasiekimai ir pažanga;

7.2. ugdymo organizavimas;

7.3. ugdymo aplinka;

7.4. lyderystė ir vadyba.

8. Tvarkos aprašo 7 punkte nurodytos sritys vertinamos pagal 2 priede pateiktą NVŠ teikėjų veiklos kokybės rodiklių įsivertinimo ir išorinio vertinimo rezultatų formą.

9. NVŠ teikėjai veiklos įsivertinimą atlieka kiekvienais metais iki gegužės 1 d. pagal Tvarkos aprašo 2 priede pateiktą formą.

10. Išorinis NVŠ ir jo teikėjų vertinimas (toliau – NVŠ išorinis vertinimas) vykdomas po teikėjų įsivertinimo, kas 5-eri metai, remiantis Tvarkos aprašo 2 priedu.

11. Pirmą kartą NVŠ išorinis vertinimas atliekamas pagal visus Tvarkos aprašo 2 priede nurodytus kokybės rodiklius. Vertinant pakartotinai, gali būti atliekamas vienos ar kelių sričių NVŠ išorinis vertinimas ar vertinama pagal tikslingai pasirinktus rodiklius. Neformaliojo vaikų švietimo ir formalųjį švietimą papildančio ugdymo mokyklų įsivertinimo sritis pasirenka mokyklos taryba.

**IV SKYRIUS**

**NVŠ TEIKĖJŲ IŠORINIO VERTINIMO ORGANIZAVIMAS IR VYKDYMAS**

12. NVŠ teikėjų išorinio vertinimo uždaviniai:

12.1. nustatyti stipriuosius ir tobulintinus NVŠ veiklos aspektus, turinčius įtakos mokinių pasiekimams;

12.2. konsultuoti NVŠ teikėjus dėl veiklos tobulinimo;

12.3. skatinti NVŠ teikėjų įsivertinimą;

12.4. padėti priimti patikimais duomenimis grįstus sprendimus;

12.5. inicijuoti, konsultuoti ir teikti pagalbą NVŠ teikėjams, mokiniams ir jų tėvams (globėjams, rūpintojams);

12.6. teikti informaciją apie NVŠ teikėjų veiklos kokybę ir skleisti mokytojų, mokyklų veiklos gerąją patirtį.

13. NVŠ išorinį vertinimą organizuoja Rokiškio rajono savivaldybės administracijos Švietimo, kultūros ir sporto skyrius (toliau – Švietimo, kultūros ir sporto skyrius), kuris:

13.1. parengia NVŠ teikėjų išorinio vertinimo planą ir jį iki spalio 20 d. paskelbia savivaldybės tinklalapyje;

13.2. informuoja ir konsultuoja NVŠ išorės vertinime dalyvaujančius asmenis;

13.3. suformuoja 3–5 narių išorės vertinimo grupę (toliau – Vertinimo grupė), kurios sudėtį tvirtina Savivaldybės administracijos direktorius. Vertinimo grupėje mažiausiai vienas narys (grupės vadovas) yra išorės vertintojas, įgijęs NVŠ kokybės vertinimo kompetencijų NVŠ vertintojų mokymuose;

13.4. analizuoja NVŠ teikėjų išorinio vertinimo išvadas, konsultuoja, stebi pažangą;

13.5. koordinuoja veiklos tobulinimo planų įgyvendinimą, inicijuoja gerosios patirties sklaidą;

13.6. organizuoja pakartotinį išorinį vertinimą po vienerių metų, jeigu išorinio vertinimo metu bent viena veiklos sritis, tema buvo įvertinta žemu lygiu. Vertinant pakartotinai, gali būti atliekamas vienos ar kelių sričių išorinis vertinimas ar vertinama pagal tikslingai pasirinktus rodiklius.

14. NVŠ išorinio vertinimo grupės vizito trukmė – 1–2 dienos.

15. Rokiškio rajono savivaldybės administracijos direktorius (toliau – Administracijos direktorius) įsakymu paskiria asmenį, kuris atlieka išorinio vertinimo koordinatoriaus funkciją.

16. Koordinatoriaus funkciją atliekantis asmuo:

16.1. yra vertinimo grupės narys;

16.2. ne vėliau kaip prieš 10 darbo dienų iki išorinio vertinimo pradžios Vertinimo grupės vadovui elektroniniu paštu išsiunčia NVŠ tiekėjo parengtą įsivertinimo medžiagą;

16.3. derina vertinimo vizito laiką, darbo sąlygas;

16.4. padeda organizuoti susitikimus su atrinktomis grupėmis;

16.5. analizuoja NVŠ teikėjų išorinio vertinimo išvadas, teikia konsultacijas veiklos tobulinimo planų parengimo klausimais, stebi jo įgyvendinimą.

17. Išorinį NVŠ teikėjų vertinimą vykdo išorinio vertintojų grupė:

17.1. grupės vadovas:

17.1.1. ne vėliau kaip prieš 8 dienas iki išorinio vertinimo pradžios vertinimo grupės nariams elektroniniu paštu išsiunčia vertinamo NVŠ teikėjo parengtą įsivertinimo medžiagą;

17.1.2. atsako už funkcijų tarp Vertinimo grupės narių paskirstymą;

17.1.3. organizuoja ir koordinuoja vertintojų komandos darbą;

17.1.4. atsako už savalaikį išorinio vertimo rezultatų ir išvadų pateikimą;

17.1.5. NVŠ teikėjų kokybės vertinimo išvadas, parengtas pagal tvarkos aprašo 4 priedą, ne vėliau kaip per 10 darbo dienų nuo paskutinės vertinimo dienos pateikia vertinamajam NVŠ teikėjui, Švietimo, kultūros ir sporto skyriui;

17.1.6. kiekvieną vertinimo dieną supažindina NVŠ teikėjus su Vertinimo grupės įžvalgomis;

17.1.7. su vertinimo rezultatų projektu supažindina NVŠ teikėją. Paskutinę vertinimo dieną NVŠ teikėjui ir vertinamo NVŠ teikėjo bendruomenei pristato vertinimo grupės pirmines išvadas – ne mažiau kaip 5 NVŠ teikėjo stipriuosius ir ne daugiau kaip 3 tobulintinus veiklos aspektus;

17.2. vertinimo grupės nariai:

17.2.1. vadovaujasi NVŠ kokybės išorės vertintojų etikos principais, patvirtintais tvarkos aprašo 3 priedu;

17.2.2. analizuoja NVŠ teikėjo parengtus įsivertinimo dokumentus bei su vertinimu susijusią informaciją;

17.2.3. dalyvauja NVŠ teikėjo vertinimo vizite;

17.2.4. vertinimo metu dalyvauja pokalbiuose su vaikais, tėvais (globėjais, rūpintojais), mokytojais, vadovais, renka duomenis pagal Tvarkos aprašo 2 priede nurodytus veiklos rodiklius;

17.2.5. vertina grupės vadovo paskirtas sritis;

17.2.6. veiklą įvertina pagal 3 lygių skalę;

17.2.7. išorinio vertinimo rezultatus fiksuoja Tvarkos aprašo 2 priede nustatytoje formoje;

17.2.8. prireikus, stebi ugdymo procesą, stebėjimo metu surinktus duomenis fiksuoja protokole, nurodydami stebėjimo laiką ir rezultatus (išvadas). Sprendimą dėl ugdymo proceso stebėjimo priima vertinimo grupė. Ugdymo procesas stebimas tuo atveju, jei vertinimo grupės išvados nesutampa su įstaigos NVŠ veiklos įsivertinimo išvadomis;

17.2.9. susitaria dėl vertinimo išvadų: ne mažiau kaip 5 stipriųjų ir ne daugiau kaip 3 tobulintinų veiklos aspektų;

17.2.10. per 5 darbo dienas pateikia NVŠ ir jo teikėjo veiklos išorinio vertinimo rezultatus ir vertinimo išvadą vertinimo grupės vadovui;

17.2.11. siūlo priemones, padėsiančias NVŠ teikėjui gerinti veiklos kokybę.

18. NVŠ teikėjas, gavęs išorinio vertinimo rezultatus ir kokybės vertinimo išvadą:

18.1. su rezultatais ir išvadomis per 10 darbo dienų supažindina bendruomenę;

18.2. informacija apie atliktą išorinį vertinimą viešai skelbia įstaigos tinklapyje ar kitose viešojo informavimo priemonėse;

18.3. parengia veiklos tobulinimo planą ir jį pateikia Švietimo, kultūros ir sporto skyriui.

**V SKYRIUS**

**BAIGIAMOSIOS NUOSTATOS**

19. Išoriniam vertinimui organizuoti ir vykdyti naudojamos savivaldybės biudžeto ar kitų teisės aktų nustatyta tvarka numatytos lėšos.

20. Išorinio vertinimo vykdymo data gali būti pakeista dėl force majeure aplinkybių.

21. Informacija apie NVŠ ir jo teikėjų kokybės užtikrinimo tvarką Savivaldybėje skelbiama interneto svetainėje [www.rokiskis.lt](http://www.rokiskis.lt).

22. Švietimo, kultūros ir sporto skyrius turi teisę inicijuoti išorinio vertinimo NVŠ teikėjų sąrašo pakeitimą bei yra atsakingas už Tvarkos aprašo įgyvendinimą ir kontrolę.

\_\_\_\_\_\_\_\_\_\_\_\_\_\_\_\_